B. Bugár, podpredseda NR SR: (2001-10-03):
Otváram rozpravu o tomto bode programu. Keďže som nedostal žiadnu písomnú prihlášku poslancov, pýtam sa, kto sa hlási ústne do rozpravy. Pán poslanec Tatár ako jediný. Končím možnosť sa prihlásiť ústne do rozpravy. Pán poslanec Tatár, máte slovo. P. Tatár, poslanec: Vážený pán predsedajúci, vážený pán minister, dámy a páni, dovoľte mi v krátkosti uviesť osem pozmeňujúcich návrhov. Všetky v podstate spresňujú a zlepšujú vykonateľnosť tohto návrhu zákona. Prvý návrh. V § 2 ods. 2 písm. b) nahradiť slová „vlastnými prostriedkami príjemcu“ slovami „vlastným imaním príjemcu investičných stimulov“ a v zátvorke uviesť „(§ 3 ods. 2 písm. b)“ s odôvodnením, že doterajšie znenie vlastné prostriedky spoločnosti, ako aj znenie uvedené v dôvodovej správe, ktoré uvádza termín „vlastné zdroje spoločnosti“, nie sú obchodnému právu, najmä Obchodnému zákonníku, známe a z uvedeného dôvodu môžu byť rôzne interpretované. Navrhované znenie odstraňuje uvedenú zmätočnosť nahradením termínu „prostriedky“ termínom „imanie“, ktorý je definovaný v § 6 Obchodného zákonníka. Druhý návrh. V § 2 ods. 2 písm. c) doplniť za text „ďalej len žiadosť“ slovíčko „a“, spojku „a“ s odôvodnením, navrhovaná zmena odráža znenie dôvodovej správy, teda skutočnosť, že ide o kumulatívne podmienky, že musia byť splnené všetky. Tretí návrh. V § 2 ods. 3 doplniť za slová „ods. 1 žiadateľovi“ slová „alebo inej právnickej osobe podľa § 3 ods. 2 písm. b)“ s odôvodnením, že navrhovaná zmena odráža znenie § 3 ods. 2, podľa ktorého príjemcom investičného stimulu môže byť žiadateľ alebo iná právnická osoba. A je to navrhnuté za účelom dosiahnutia súladu medzi paragrafmi. Štvrtý návrh. V § 2 doplniť nový odsek 5 takto: „(5) Vláda Slovenskej republiky vydá nariadenie vlády upravujúce rozsah činnosti podľa § 2 ods. 2 písm. a).“ Dôvod: Doterajšie znenie ponecháva veľmi širokú oblasť, na ktorú sa vzťahujú investičné stimuly, čo neumožňuje investorom v prvom kole zvážiť, či uvedená oblasť je pre Slovenskú republiku investorsky zaujímavá, alebo nie. A teda či majú podávať žiadosť, alebo nie. Navrhované znenie splnomocňuje vládu, aby aj týmto spôsobom formulovala priority hospodárskej politiky a pre potenciálnych investorov špecifikuje už v prvom kole, pri ktorých činnostiach majú predpoklad sa uchádzať a získať investičné stimuly. Ak teda túto možnosť vláda nevyužije, tak samozrejme zostáva dnešný stav, že je to pre všetky druhy činnosti. Piaty návrh. V § 3 ods. 1 doplniť za slovo „ministerstvu“ text „prostredníctvom právnickej osoby určenej ministerstvom“. O tomto potom, prosím, hlasovať osobitne, pretože momentálne pre investorov plní tie prípravné práce SARIO, možnože by to mohlo robiť aj pre ministerstvo. Analógiu robí napríklad pri lotériách tiež akciovka založená ministerstvom. Čiže tam niekedy môžu vzniknúť konflikty kompetenčné, politické, ale ak uznáme za vhodné, tak jednoducho takúto možnosť ministerstvu dáme, že poverí právnickú osobu. Šiesty návrh. V § 3 ods. 2 písm. b) nahradiť slová „ktorú žiadateľ založí“ slovami „ktorej založenie žiadateľ zabezpečí“. A slová „bude mať žiadateľ 100-percentnú majetkovú účasť“ slovami „bude mať žiadateľ postavenie ovládajúcej osoby“. A doplnenie poznámky pod čiarou: „§ 66a zákona č. 513/1991 Zb. v znení neskorších predpisov.“ Dôvodom je to, že navrhované znenie umožní investorom voľbu z rôznych štruktúr investície. Teda nielen 100-percentnú a priamu majetkovú účasť žiadateľa, čo posilní aj ich záujem o investičné stimuly a zachová pôvodný zámer predkladateľa, pretože ten, kto o to požiada, musí mať postavenie ovládajúcej osoby, čiže musí šéfovať tomu projektu, ale nemusí to byť jeho stopercentná materská spoločnosť. Môže pribrať ďalších spoluinvestorov. Siedmy návrh. V § 4 nahradiť ods. 2 týmto znením: „(2) Ministerstvo vyzve žiadateľa na vyjadrenie sa k návrhu. Žiadateľ je povinný sa do 30 dní k návrhu vyjadriť. Ak sa žiadateľ do 90 dní k návrhu nevyjadrí alebo ak nedôjde do 120 dní od vyjadrenia žiadateľa k dohode o obsahu návrhu medzi žiadateľom a ministerstvom, vezme ministerstvo návrh späť.“ A takisto v § 4 ods. 3 sa pred slová „ministerstvo predloží“ doplnia slová „po kladnom vyjadrení žiadateľa“. To je odôvodnené tým, že navrhovaný mechanizmus má predísť prípadným nezrovnalostiam, ktoré môžu vzniknúť pri tvorbe návrhu, kde by žiadateľ mal v žiadosti iný záujem, ako bol úmysel ministerstva, čo by mohlo zbytočne predĺžiť celý proces. V praxi by doterajšie znenie znamenalo, že hoci obe strany stratili záujem o investičné stimuly, keďže záujem investorov a navrhované podmienky ministerstva sa nezhodujú, ministerstvo by malo riadne pokračovať v konaní a predložiť ho úradu a neskôr vláde. A ôsmy návrh. V § 4 vložiť nový ods. 6 takto: „(6) Ministerstvo informuje kontrolné orgány podľa § 5 ods. 4 o rozhodnutí o poskytnutí investičných stimulov.“ S odôvodnením, že navrhované znenie má upresniť, kto je povinný informovať kontrolné orgány, resp. upresniť moment, kedy vzniká právomoc kontrolného orgánu. A zároveň pridám ešte deviaty návrh, ktorý hovorí z technických príčin o účinnosti. Teda v spoločnej správe v článku 4 navrhujeme zmeniť účinnosť zákona, slovo „októbra“ nahradiť slovom „decembra“. A to je odôvodnené z hľadiska časového prerokovania v Národnej rade Slovenskej republiky. Tým sa posúva len termín účinnosti. To je deviaty návrh. Prosím o všetkých týchto návrhoch hlasovať spolu okrem návrhu päť a okrem toho deviateho návrhu účinnosti. Ďakujem pekne.